7. Schéner Mihály
Schéner Mihály, festőművész 1923. január 09-én, szegényparaszti családban látta meg a napvilágot Medgyesegyházán, ahol 18 éves koráig élt. A Munkácsy-, és Kossuth díjas festő- és szobrászművészt a település 1992-ben díszpolgárává avatta.  A mester Damjanich u. 51. sz. alatti szülőházát a város megvásárolta és emlékházzá alakította át, ahol 24 darabos kollekcióból állandó kiállítást rendezett be.
A 2009-ben, Budapesten elhunyt híresség emlékét a helyi általános iskola is tovább viszi, melynek a mester a névadója, akinek családja 2014 tavaszán egy kültéri alkotást adományozott az oktatási intézménynek.
Medgyesegyháza főterén, a természetvédelmi területté nyilvánított Kossuth Lajos téri parkban tekinthető meg a Csete György, Kossuth díjas építész által tervezett kápolna, melyben a Schéner álmodta Szent István életét, munkásságát megörökítő kerámia fali plasztikák kerültek elhelyezésre.
2013 szeptemberében fából és bronzból készült szobrot maga az alkotó, Prisztavok Tibor szobrászművész és tanár leplezte le.[image: http://www.medgyesegyhaza.hu/adat/htmlfiles/IMG_0576maulisilona.jpg]


8. Simai Mihály
Simai Mihály (Medgyesegyháza, 1935. augusztus 14. –) József Attila-díjas (1981) magyar költő, író, újságíró. 
Szülei: Simai Mihály kereskedő és Konecsni Mária háztartásbeli volt. Családja anyai ágon evangélikus, apai ágon katolikus. 
1941-ben Gyulára költöztek, iskoláit itt végezte, az Erkel Ferenc Gimnáziumban érettségizett 1953-ban. Szegeden, a Pedagógiai Főiskolán folytatta tanulmányait, 1955-ben magyar szakos tanári diplomát szerzett. 
Gyulán érettségizett 1953-ban. Főiskolai tanulmányait a Pedagógiai Főiskolán végezte Szegeden, magyar szakon 1953–1955 között. 1955–1956 között Belsőperegpusztán (Mezőhegyesen), 1956–1960 között Békéscsabán tanított. 1960-ban Szegedre költözött, ahol öt évig kollégiumi nevelőtanárként dolgozott az Ady Endre Kollégiumban. 1965-1966 között a MÚOSZ Újságíró Iskola tanulója volt. 1965–1974 között a szegedi Délmagyarország című lapnál volt újságíró. 1970–1976 között a dél-magyarországi írócsoport titkára volt. 1974–1992 között a Kincskereső főszerkesztő-helyettese, 1992–1996 között pedig főszerkesztője volt. 1998-2000 között a Szegedi Írók Társaságának alelnöke volt. 2011–2013 között a Magyar Írószövetség Csongrád megyei csoportjának elnöki tisztjét töltötte be.
Simai Mihály már gyermekkorában kezdett verseket írni, első kötete, A virradat vitorlái 1962-ban jelent meg. Versei az életöröm, a szépség és igazság keresésének jegyében születtek. „Számomra József Attila költészete jelenti a teljességet, azt a tiszta muzsikát, amelyhez hasonlót ma nagyon sokan közösen szeretnénk hallatni. Mint egy ilyen alkotó közösség tagja szeretnék én is verselni, a magam módján a legtöbbet tenni azért, hogy soha ne hallgasson el a dal, az igazság dicsérete” ‒ nyilatkozta 1976-ban Simai. 
1976-tól kezdve számos ifjúsági regénye és gyermekkönyve jelent meg. Regényeiben klasszikus mesemotívumok keverednek a 20. századi technika és fantázia vívmányaival. Simai Mihály a gyermeki érzés és gondolkodásmód jó ismerője, könyveit humánum, derű, játékosság, humor és csillogó ötletparádé jellemzi. 
A Végtelen vonzásban című verseskötetét 2016-ban adták ki, erről így ír Jókai Anna: „Simai Mihály megszenvedett életútján eljutott a létértelmezés és az istenkeresés olyan fázisába, ahol már világosan kitetszik, valójában mire is készülődött idáig. Versei meggyőző erővel hirdetik, nincs más vigasz, nincs más remény, mint a spiritualitásban megszerzett igazság – azért kell meghalnunk, hogy végre örökké éljünk. A megszentségtelenített világ újraszentelése: ez a költészet mai feladata. Simai Mihály kötetében erre vállalkozik.” A létezés értelme, célja foglalkoztatja Simai Mihályt, és ezen a háttéren jelenik meg a metafizikai költészet, azaz az Isten felé forduló versei. 
Művei
· A virradat vitorlái (versek, 1962)
· Látás és látomás (versek, 1965)
· Kenyérszegő (versek, 1974)
· Az égre pingált kiscsikó (gyerekversek, 1976)
· A nádszálon szippantott tündér (mesék, 1978)
· Ki lép be a varázskörbe? (mesék, 1979)
· Az óra körbejár (képes mesekönyv, 1980)
· A világ legszebb lovai (ifjúsági regény, 1981, megfilmesítve: Musztánglegenda 1984)
· Robogunk az Észtrabanton (fantasztikus ifjúsági regény, 1982)
· A sólymok szabadnak születnek (ifjúsági regény, 1983)
· Bohócország címere (gyerekversek, 1985)
· Zobb, a legcsibészebb robot (meseregény, 1986)
· Fölnevelem az apámat (ifjúsági regény, 1987)
· A félszárnyú tündérek völgye (mesék, 1988, színdarab, 1986)
· Fényörvények (válogatott versek, 1997)
· Tündérkarácsony (gyermekversek, 1997)
· Virágos kedvemért (mesék, 2002)
· jel/ölhetetlen/jel/ölhető (versek, 2003)
· Az eltévedt világítótorony (versek, 2005)
· Titkos testvériség (versek, 2008)
· Valaki mindent elszeret. Válogatott versek; Hungarovox, Bp., 2012
· Végtelen vonzásban. Válogatott és új versek; Lazi, Szeged, 2016
· A harmadik évezred nyitánya. A zöld fejlődés esélyei és a globális kockázatok; Corvina, Bp., 2016
· Végtelen vonzásban. Válogatott és új versek; Lazi, Szeged, 2016
Díjai:
· [image: ]József Attila-díj (1981)
· Ifjúsági Díj (1982)
· Tehetségekért Díj (1998) 
· Szeged Kultúrájáért díj (2001)
· Tiszatáj-díj (2003)
· A Szegedért Alapítvány fődíja (2009)
1994-ben a város Díszpolgárává avatta.

